Zemāk apkopotas atbildes uz biežāk uzdotajiem jautājumiem saistībā ar 2024. gada 30. aprīlī Ministru kabinetā apstiprinātajiem grozījumiem Ministru kabineta 2005. gada 15. novembra noteikumos Nr. 857 "Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" (turpmāk – MKN 857).

Atbalsta pasākumu saņēmēju mērķgrupa – pilngadību sasniegusi persona, kura atradās ārpusģimenes aprūpē līdz pilngadības sasniegšanai (neatkarīgi no tā vai turpina uzturēties pie iepriekšējā aprūpētāja vai uzsākusi patstāvīgu dzīvi) un kura līdz adopcijas nodibināšanai ir atradusies ārpusģimenes aprūpē, un attiecībā uz kuru tiesa ir atcēlusi adopciju, līdz 21 gada vecuma sasniegšanai vai, ja persona mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, – līdz 24 gadu vecuma sasniegšanai (turpmāk – jaunietis).

**Vai tiešām atbalsta pasākumi piešķirami visiem jauniešiem pēc pilngadības sasniegšanas?**

* **Jā!**

Saskaņā ar latviešu valodas gramatikas nosacījumiem, ja palīgteikumus saista un, tad komats saikļa vārda priekšā nav liekams. Par vienlīdzīgiem palīgteikumiem sauc tādus palīgteikumus (vismaz divus), kas paskaidro vienu un to pašu teikuma locekli citā teikuma daļā – virsteikumā vai citā palīgteikumā. **Tieši savstarpējais saistījums nosaka pieturzīmju lietošanu vienlīdzīgu teikuma locekļu virknēs.**

Noteikumi nosaka sniedzamā atbalsta veidus, apjomu un saturu personai, kura atbilst šādiem nosacījumiem:

1. **Persona atradās ārpusģimenes aprūpē līdz pilngadības sasniegšanai**.

Persona ir bijusi ārpusģimenes aprūpē līdz 18 gadu vecuma sasniegšanai.

1. **Persona ir paudusi vēlmi saņemt attiecīgo atbalstu**.

Pēc pilngadības sasniegšanas persona ir izteikusi vēlmi saņemt normatīvajos aktos paredzēto atbalstu.

UN (saiklis pirms otrā palīgteikuma, kas nozīmē, ka atbalsta pasākumus var saņemt arī persona, kura vēlas uzturēties pie ārpusģimenes pakalpojuma sniedzēja)

1. **Persona pēc pilngadības sasniegšanas vēlas uzturēties pie tā paša vai cita ārpusģimenes aprūpes pakalpojumu sniedzēja**.

Persona vēlas turpināt uzturēties pie tā paša aprūpētāja vai pāriet pie cita ārpusģimenes aprūpes pakalpojumu sniedzēja.

1. **Aizbildnis, audžuģimene vai specializētā audžuģimene ir piekritusi**.

Tas aprūpētājs, pie kura persona vēlas uzturēties, ir piekritis turpināt sniegt aprūpi arī pēc personas pilngadības sasniegšanas.

1. **Pamatojoties uz pašvaldības sociālā dienesta izvērtējumu.**

Pašvaldības sociālais dienests ir izvērtējis situāciju un pamatojoties uz to, ir pieņemts lēmums, ka personas labākajās interesēs ir saņemt attiescīgo atbalsta pasākumu.

Šie nosacījumi ir jāskata kompleksi. Tas nozīmē, ka persona var saņemt atbalstu, ja izpildās pirmie divi punkti (ārpusģimenes aprūpe līdz pilngadībai un vēlme saņemt atbalstu) un/vai ja persona atbilst trešajam un ceturtajam nosacījumam, ko apstiprina pašvaldības sociālā dienesta izvērtējums.

1. **Sociālais mentors**

**Kā notiek pieteikšanās sociālā mentora mācībām?**

Katra pašvaldība ir tiesīga organizēt savu darbu, kā to uzskata par efektīvāku. Pieteikšanās sociālā mentora mācībām var notikt dažādos veidos: piesakoties interneta vietnēs, pa telefonu, klientu apkalpošanas vietās.

**Kā dokumentēt mācības – uzskaites lapas, atskaites?**

Atsevišķi norādījumi izstrādāti nav, taču tā kā mācības tiek finansētas no valsts budžeta līdzekļiem, izdevumiem jābūt pierādāmiem, proti, ka konkrētās personas mācības ir apmeklējušas: parakstu lapas, ekrānšāviņi, pēc mācību beigām – apliecinājums par mācību kursa apguvi.

**Kāda ir mācību programmas apguves forma?**

Sociālā mentora mācību programmas satura paraugā (<https://www.lm.gov.lv/lv/papildu-atbalsts-bez-vecaku-gadibas-palikusajam-bernam-pec-pilngadibas-sasniegsanas>) ir norādīts, ka mācību programmas forma ir klātienes vai kombinēta – klātienē un attālināti, ar uzsvaru uz klātienes nodarbībām. Mācības attālinātā formā pieļaujamas ne vairāk kā 30 % no kopējās apgūstamās sociālā mentora mācību programmas.

**Kas pirmsākumā veic apmaksu pakalpojuma sniedzējam par sociālo mentoru mācībām?**

Primāri apmaksu veic pašvaldība. Reizi ceturksnī pašvaldība iesniedz Labklājības ministrijā (turpmāk – ministrija) pārskatu par valsts atbalsta izlietojumu par pilngadību sasniegušo personu (<https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>), savukārt ministrija pēc tā saņemšanas un izvērtēšanas veic maksājumu pašvaldībai.

**Cik bieži jāorganizē sociālo mentoru mācības?**

Sociālo mentoru mācības jāorganizē pēc nepieciešamības. Nav plānots, ka sociālajiem mentoriem pēc zināma laika perioda būtu jāiziet papildus mācības. Gadījumā, ja laika gaitā iezīmēsies problēma, ka ir nepieciešamība atjaunot iegūtās zināšanas, ministrija izskatīs iespējas finanšu līdzekļu novirzīšanai šādam pasākumam.

**Kā notiek atskaišu iesniegšana ministrijai?**

Reizi ceturksnī pašvaldība izmantojot ePārskati Valsts kases e-pakalpojumus, iesniedz ministrijā pārskatu par valsts atbalsta izlietojumu par pilngadību sasniegušo personu (<https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>), savukārt, ministrija pēc tā saņemšanas un izvērtēšanas veic maksājumu pašvaldībai.

**Vai persona, kas saņēmis sociālā mentora apliecību, var būt mentors vienai vai vairākām personām?**

Viens sociālais mentors var sniegt atbalstu vienam vai vairākiem jauniešiem, taču tā kā atbalsts ir individuāls un var atšķirties katrā konkrētā gadījumā, ar katru jaunieti sociālajam mentoram ir jāpavada individuāls laiks. Projekta ietvaros secināts, ka kvalitatīva atbalsta sniegšanai, vienam sociālajam mentoram, kurš nav nodarbinātais pamatdarbā, nevar būt vairāk par 10 jauniešiem, kuriem nepieciešams/piešķirts sociālā mentora atbalsts.

**Ja šobrīd jaunietis ierodas sociālajā dienestā un lūdz piešķirt sociālā mentora pakalpojumu, bet pašvaldībā vēl nav sociālie mentori, kas apguvuši mācību programmu, tad ko varam piedāvāt jaunietim (pašvaldībā ir mentora pakalpojums jauniešiem no 10 - 25 gadu vecumam, bet mentori ir apguvuši īsāku mācību programmu)?**

**Vai sociālais mentors drīkst būt ar ģimenes asistenta apgūto apmācību programmu?**

Pašvaldība jaunietim, kā līdz šim, var piešķirt citu mācību programmu apguvuša sociālā mentora pakalpojumu vai ģimenes asistenta pakalpojumu, taču par šī speciālista veikto darbu nevarēs pieprasīt valsts budžeta finansējumu, atskaitēs šo speciālistu uzrādīt nevarēs.

**Persona apgūst sociālā mentora kursus, bet pēc kursiem tomēr atsakās mentorēt jaunieti – rīcības plāns šādā gadījumā? Vai pirms mācībām slēdzama vienošanās, ka cilvēks apņemas būt sociālais mentors?**

Nav izslēdzams, ka kāds no mentoru mācību programmu apguvušajiem neturpinās darbu kā sociālais mentors, taču, pirms personu sūtīt apgūt sociālā mentora mācību programmu, ir jāpārliecinās par personas motivāciju un interesi, lai maksimāli izslēgtu iespēju, ka persona nestrādās par sociālo mentoru.

**Vai jau uzsākot apmācības mentors var uzsākt darbu, vai līdz mentora pakalpojumu sniegšanai jābūt jau obligāti saņemtai apliecībai? Kas tad būtu pirmais solis šajā gadījumā – līgums vai mentora apliecība?**

Līgums vai vienošanās ar personu par mācībām un pakalpojuma sniegšanu, tad mācības, apliecība un tad uzsāk darbu.

Gadījumā, ja persona ir uzsākusi apgūt mentora mācības un ir uzsākusi veidot attiecības ar mentorējamo jaunieti, pieļaujams, ka mentors uzsāk sniegt pakalpojumu pirms apliecības par mācību pabeigšanu, saņemšanas.

Pēc sociālā mentora mācību programmas apguves persona saņem apliecību un, lai uzsāktu pildīt sociālā mentora pienākumus, tai nav jābūt reģistrētai sociālo pakalpojumu reģistrā.

**Vai uz apmācības uzsākšanas brīdi jābūt noslēgtam līgumam ar mentoru par pakalpojumiem vai pietiek izteiktā mentora vēlme, ka vēlas kļūt par šādu? Kā ir, ja tomēr rezultātā neiziet/nepabeidz apmācības, dažādu iemeslu dēļ, arī attaisnotu apmācību izdevumus?**

Līguma noslēgšanu ar potenciālajiem mentoriem pašvaldības var organizēt pēc saviem ieskatiem. Ja potenciālais mentors ir izteicis vēlmi un pašvaldība ir pārliecināta par viņa motivāciju un patiesumu, līgumu var neslēgt, jo līgums pats par sevi negarantē, ka persona tiešām sniegs mentora pakalpojumu.

Kopumā nav izslēdzama situācija, ka kāds no mentoru mācību programmu apguvušajiem neturpinās darbu kā sociālais mentors, kā arī nepabeigs pilnu mācību ciklu, tādēļ pirms personu sūtīt apgūt sociālā mentora mācību programmu, pašvaldībām maksimāli jāpārliecinās par personas motivāciju un interesi, lai izslēgtu iespēju, ka persona nestrādās par sociālo mentoru.

Ministrija apzinās, ka dažādu apstākļu dēļ ir iespējama iepriekš minētā situācija un apmaksās pašvaldību ieguldītos līdzekļus personu mācībām arī gadījumos, ja viņas nesniegs sociālā mentora pakalpojumu.

**Kā tiek vērtēta situācija, ja tiks apmaksātas mentora apmācības (apliecības saņemšana) aizbildnim, bet pats jaunietis kādā brīdī atsakās no programmas / nepilda noteikumus un mentora pakalpojums netiek sniegts?**

Persona (arī aizbildnis), kura ir izgājusi mentora mācības, var kļūt par sociālo mentoru citam jaunietim.

Nav izslēdzams, ka pēc kāda laika jaunietis var atteikties no sociālā mentora pakalpojuma, tieši tā pat, kā sociālais mentors var būt paveicis savu darbu, proti, sagatavojis jaunieti patstāvīgai dzīvei, līdz ar ko mentora atbalsts viņam nav nepieciešams un ir izbeidzams.

**Kā sociālais dienests koordinē sociālā mentora darbu?**

Slēdzot līgumu tiek norādīti sociālā mentora pienākumi, atbildība, atskaišu iesniegšanas kārtība un noteikumi.

**Vai tiek slēgti trīspusējie līgumi – sociālais dienests, jaunietis, sociālais mentors vai tikai vienošanās par pakalpojuma piešķiršanu?**

Organizatorisks jautājums. Tie var būt gan trīspusējie līgumi, gan divi atsevišķi divpusējie (sociālais dienests-jaunietis; sociālais dienests-sociālais mentors) līgumi.

**Atskaišu iesniegšana – datums, forma, veids (lūgums pievienot interneta saiti, kur var apskatīt atskaites)****. Vai sociālais mentors sociālajā dienestā iesniedz arī atskaiti?**

Jā, sociālais mentors iesniedz atskaiti sociālajā dienestā, tai jābūt izsekojamai un pierādāmai, proti, ar jaunieti pavadītais laiks, aktivitāte, čeki par piešķirto finanšu līdzekļu izlietojumu.

Pašvaldība reizi ceturksnī izmantojot ePārskati Valsts kases e-pakalpojumus, iesniedz ministrijā pārskatu par valsts atbalsta izlietojumu par pilngadību sasniegušo personu, savukārt, ministrija pēc tā saņemšanas un izvērtēšanas veic maksājumu pašvaldībai.

Pārskata veidlapa atrodama: <https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>.

**Vai pieņemot lēmumu par sociālā mentora pakalpojuma piešķiršanu, tas ir terminēts – uz gadu (jo būs jābūt jaunai izvērtēšanai) vai līdz jaunieša 21 gada sasniegšanai?**

Sociālā mentora pakalpojums (tāpat kā jebkurš cits ar MKN 857 piedāvātais atbalsta pasākums) tiek piešķirts uz gadu, bet nepārsniedzot jaunieša 21 gada vecumu, ja neturpina izglītības procesu, vai līdz 24 gadu vecumam, ja turpina mācīties. Gadījumā, ja sociālais mentors secina, ka šis atbalsta pasākuma veids nav konkrētajam jaunietim nepieciešams, viņš par to informē sociālo dienestu, kurš lemj par atbalsta pasākuma pārtraukšanu vai cita atbalsta pasākuma piešķiršanu.

**Kā rīkoties, ja vēlamies pirkt apmācību programmu, bet nevaram nokomplektēt mentoru grupu 20 cilvēku sastāvā? Kā tiek veikts finansējuma aprēķins? Ja apmācību kurss vienai grupai izmaksā 2400,00 euro, bet piedalās mazāks skaits, kā tiks aprēķināts finansējums?**

Varat apvienoties ar citām, tuvumā esošajām pašvaldībām un organizēt kopīgas sociālo mentoru mācības.

Ja izvēlaties mācīt mazāku savas pašvaldības personu skaitu, pašvaldība, kura organizē un pievieno citu pašvaldību mentorus, atskaitē norāda tikai savas pašvaldības cilvēkus, katra pašvaldība iesniedz atskaiti tikai par savām personām (proti apmaksā savas pašvaldības sociālo mentoru mācības). MKN 857 nosaka, ka vienas grupas, vidēji 20 personas, (24 h nodarbību) izmaksas nepārsniedz 2400,00 euro, tātad valsts finansētā viena mentora mācību maksa nepārsniedz 120,00 euro.

**Tirgus izpētē par sociālā mentora pakalpojuma sniegšanu pilngadību sasniegušajiem bāreņiem un bez vecāku gādības palikušajiem bērniem, ir pieteikusies  biedrība. Biedrība lūdz līgumā paredzēt, ka pašvaldība sedz izdevumus, kas saistīti ar topošā sociālā mentora apmācību, paredzot, ka vienai personai tie ir EUR 120,00. Ja pašvaldība piekritīs šim nosacījuma un apmaksās apmācību izdevumus (Biedrība iesniegs rēķinu), vai tiks kompensēti pašvaldības izdevumi no ministrijas valsts pamatbudžeta programmas un kādā apmērā?**

LM segs mentora apmācību izmaksas 120,00 *euro* apmērā. Pašvaldības grāmatvedībā būs vienošanās/līgums ar apmācību sniedzēju, rēķins un apmaksas dokuments. LM atskaitē būs jānorāda tikai fakts par apmācītajiem mentoriem un kopējām izmaksām, apliecinošie dokumenti nav jāiesniedz.

Taču jāņem vērā, ka 120,00 *euro* izmaksas par vienu apmācāmo ir tikai tādā gadījumā, kad apmācāmo skaits grupā ir mazāks vai vienāds ar 20 un apmācības sniedz 2 lektori, jo MKN 857 nosaka, ka vienas grupas, vidēji 20 personas, (24 h nodarbību, viena lektora akadēmiskās stundas cena nepārsniedz 50*euro*) izmaksas nepārsniedz 2400,00 *euro*, tātad valsts finansētā viena mentora mācību maksa nepārsniedz 120,00 *euro*. **Ja grupa ir lielāka par 20 dalībniekiem, grupas izmaksas nepārsniedz 2400,00 *euro*.**

Papildus vēršam uzmanīgu, ja pašvaldība pērk mentora pakalpojumu no biedrības, mentoru apmācību apmaksas iekļaušana pakalpojuma līgumā ir jāskata kontekstā ar iepirkuma priekšmetu, ja pašvaldība pērk mentora pakalpojumu, tad persona jau ir apmācīta un apmācību maksa nav sedzama.

**Kā notiek samaksas veikšana sociālam mentoram par padarīto darbu?**

Pašvaldība veic apmaksu sociālajam mentoram saskaņā ar noslēgto līgumu. Līdz nākamā ceturkšņa 10 (desmitajam) datumam iesniedz ministrijai pārskatu par valsts atbalsta izlietojumu (<https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>) jaunietim, savukārt, ministrija pēc tā saņemšanas un izvērtēšanas veic maksājumu pašvaldībai.

**Kā ministrija gribētu, kā pašvaldība lai nostiprina attiecības ar mentoru, kurš nav pašvaldības darbinieks, lai pašvaldība to naudu var atgriezt?**

Šis ir organizatorisks jautājums, līguma forma nav noteikta. Tie var būt gan trīspusējie līgumi, gan divi atsevišķi divpusējie (sociālais dienests-jaunietis; sociālais dienests-sociālais mentors) līgumi. Ministrija norāda, ka pašvaldība ar sociālajiem mentoriem var slēgt gan darba, gan uzņēmuma, gan pakalpojuma līgumus, galvenais ir izsekojamība (pārbaudes gadījumā) par personas veiktajiem darbiem. Finansējums pašvaldībai tiks atgriezts pamatojoties uz iesniegto ceturkšņa atskaiti.

**Kā ministrija iecerējusi mentora apmācību organizēšanu? Vai katra pašvaldība organizē apmācības?**

Katra pašvaldība ir tiesīga organizēt savu darbu, kā to uzskata par efektīvāku. Pieteikšanās sociālā mentora mācībām var notikt dažādos veidos: piesakoties interneta vietnēs, pa telefonu, klientu apkalpošanas vietās.

Katra pašvaldība var organizēt mentoru mācības atsevišķi, proti, savas pašvaldības personām, kā arī savstarpēji sadarbojoties, veidot apvienotās grupas. Proti, MKN 857 nosaka, ka vienas grupas, vidēji 20 personas, (24 h nodarbību) izmaksas nepārsniedz 2400,00 euro, tātad valsts finansētā viena mentora mācību maksa nepārsniedz 120,00 euro.

Ja konkrētajā pašvaldībā nepieciešamas mācības mazam personu skaitam, aicinām izvērtēt iespēju pieteikties mācībām, ko organizē kāds pakalpojumu sniedzējs.

**Vai var personām, kuras saņem grupu dzīvokļa vai ilgstošas sociālās aprūpes un sociālās rehabilitācijas pakalpojumu bērniem institūcijā, sniegt valsts atmaksātu sociālā mentora pakalpojumu?**

Visu atbalsta pasākumu, kas paredzēti pilngadību sasniegušiem jauniešiem pēc ārpusģimenes aprūpes, mērķis ir sniegt atbalstu, lai nodrošinātu pēc iespējas saudzīgāku un atbalstošāku pilngadību sasniegušā bērna pāreju uz neatkarīgu un patstāvīgu dzīvi. Saskaņā ar normatīvo aktu nosacījumiem, bērnam, atrodoties ārpusģimenes aprūpē, būtu jātiek sagatavotam patstāvīgas dzīves uzsākšanai. Taču prakse rāda, ka sasniedzot pilngadību, jaunieši saskaras ar dažāda spektra risināmiem jautājumiem, kuriem viņi nav gatavi. Kā norādīts OECD (2022) pētījumā "Assisting Care Leavers: Time for Action", pāreja no aprūpes sistēmas būtu jāveic lēnāk un elastīgāk, ņemot vērā jaunieša brieduma līmeni, vajadzības un prasmju attīstību, nevis tikai vecumu. Tādēļ sociālā mentora atbalstu nepieciešams nodrošināt gan tiem jauniešiem, kuri pēc pilngadības sasniegšanas nav uzsākuši patstāvīgu dzīvi, bet izvēlējušies palikt pie ārpusģimenes aprūpes pakalpojuma sniedzēja, gan tiem, kuri uzsāk patstāvīgu dzīvi.

Lai mentori būtu sagatavoti darbam ar minēto mērķgrupu, ministrijā ir izstrādāta sociālo mentoru mācību programma, pēc kuras apgūšanas, mentoriem ir jābūt pietiekoši kompetentiem un jāspēj jaunietim sniegt atbalstu, vadoties no jaunieša vajadzībām. Jūsu gadījumā jaunietis var turpināt saņemt sociālās rehabilitācijas pakalpojumu bērnam institūcijā, un, ministrijas ieskatā, tas nav šķērslis saņemt arī sociālā mentora pakalpojumu, ja tas, saskaņā ar sociālā dienesta izvērtējumu, ir nepieciešams papildus tiem pakalpojumiem, kurus nodrošina sociālā pakalpojuma sniedzējs. Proti, ja jaunietis pakalpojumu saņem grupu dzīvoklī, noteikti ir vērtējams, kādu pakalpojumu klāstu grupu dzīvoklis ietver. Būtiski izvērtēt pilngadību sasniegušās personas vajadzības un resursus, lai sniegtu pēc iespējas atbilstošāko un katrā konkrētā situācijā nepieciešamāko atbalsta pasākumu kopumu.

Iepriekšējais aprūpētājs, kas turpina sniegt pilngadību sasniegušajam bērnam atbalstu, var kļūt par sociālo mentoru, tādējādi turpinot atbalstīt pilngadību sasniegušo bērnu. Jūsu gadījumā aprūpētājs var būt arī pilngadību sasniegušā jaunieša sociālais mentors, ja ir un var būt par jaunieša uzticamības personu un līdzgaitnieku. Galvenais nosacījums, lai persona varētu būt sociālais mentors, ir izietās apmācības saskaņā ar ministrijas mājas lapā publicēto vai tai līdzvērtīgu mācību programmu, taču jāņem vērā, ka aprūpētājs sociālā mentora pakalpojumu jaunietim sniedz ārpus aprūpētāja darba laika, kā arī jāvērtē, vai viņa amata pienākumos neietilpst līdzīgu pasākumu nodrošināšana konkrētajam jaunietim.

**Lūgums sniegt ministrijas viedokli par sociālā mentora pakalpojuma sniegšanas veidiem un atbilstību noteiktajām prasībām, kuras bija iecerētas, papildinot MKN 857**

Papildinot MKN 857 ar atbalsta pasākumiem, tika noteikts, ka visu atbalsta pasākumu, kas paredzēti pilngadību sasniegušiem jauniešiem pēc ārpusģimenes aprūpes, mērķis ir sniegt atbalstu, lai nodrošinātu pēc iespējas saudzīgāku un atbalstošāku pilngadību sasniegušā bērna pāreju uz neatkarīgu un patstāvīgu dzīvi. Sociālā mentora pakalpojums ir visaptverošs atbalsts jauniešiem – īpaši to socializēšanās un patstāvības prasmju attīstīšanai. Būtiski ir uzsvērt, ka sociālais mentors kā profesionālis sniedz ne tikai emocionālu un praktisku atbalstu, bet arī spēj darboties ar tādu pašu atbildības līmeni kā citi atbalsta jomā iesaistītie speciālisti. Īpaši nozīmīgi tas ir darbā ar jauniešiem, kuri bieži vien ir sociāli neaizsargāti vai nemotivēti, un kuriem nepieciešams daudzpusīgs, uz uzticēšanos balstīts atbalsts. MKN 857 24.11. punkts nosaka iespēju sniegt šo atbalstu līdz trim stundām nedēļā, kā arī iespēju sociālam mentoram nodrošināt personas interesēm un vajadzībām atbilstošus biheiviorālās pārmaiņas motivējošus pasākumus, apmaksājot ēdināšanu, kultūras pasākumus, sporta nodarbības un cita veida motivācijas pasākumus.

MKN 857 tiešā veidā nenosaka mentora pakalpojuma izpildes formu (klātienē vai attālināti) un tās proporcijas, tādējādi saglabājot zināmu elastību un iespēju piemērot pieeju atbilstoši konkrētā jaunieša vajadzībām, dzīvesvietai, pieejamībai vai citām situācijas īpatnībām. Tomēr, interpretējot noteikumu mērķi un jēgu, ministrija klātienes formu uzskata par primāru, to pamatojot ar priekšrocībām attiecībā uz jaunietim būtisku prasmju attīstību un ciešāku attiecību starp jaunieti un mentoru veidošanu. Socializēšanās prasmju attīstības efektivitāte nodrošināma tiešā, personiskā kontaktā, kurā jaunietim ir iespēja praktiski apgūt savstarpējās komunikācijas, uzvedības, sadarbības un empātijas iemaņas, šīs prasmes nav iespējams pilnvērtīgi attīstīt tiekoties tikai vai pārsvarā attālināti. Arī finanšu pratības veicināšana, īpaši, ja tas notiek caur praktiskām aktivitātēm – kopīgiem pirkumiem, budžeta plānošanas piemēriem vai citām ikdienas situācijām – tiek vislabāk nodrošināta tieši klātienē, kur mentors var sniegt tiešu atgriezenisko saiti un vadīt jaunieti reālajā vidē. Tāpat arī motivējošo pasākumu nodrošināšana (ēdināšana, kultūras pasākumi, sporta aktivitātes) pēc savas būtības paredz klātienes mentora pakalpojumu.

Ministrija vērš uzmanību, ka attālināts mentora pakalpojums var tikt izmantots kā elastīgs papildinājums, ņemot vērā jaunieša individuālās vajadzības un situāciju, piemēram, ārkārtas situācijās, tālas dzīvesvietas dēļ, vai kā risinājums starplaikos starp klātienes tikšanām, taču tas nedrīkst būt pamatveids. Attālināta komunikācija var kalpot kā noderīgs rīks īstermiņa atbalstam vai kontaktam, tomēr tā nedrīkst aizstāt klātienes tikšanos kā pakalpojuma pamatformu. Ministrijas ieskatā sociālā mentora pakalpojums klātienē ir primārā mentora pakalpojuma nodrošināšanas forma, ņemot vērā pakalpojuma saturu un mērķi – īpaši socializēšanās un patstāvības prasmju, kā arī finanšu pratības veicināšanā. Ministrija rekomendē pakalpojuma sniedzējiem strukturēt mentora darbu tā, lai lielākā daļa kontakta notiktu klātienē, nodrošinot, ka tiek sasniegti MKN 24.11. punktā minētie mērķi un ieguvumi. Gadījumos, kad sociālā mentora pakalpojums tiek sniegts attālināti, šāds pakalpojuma sniegšanas veids ir jānorāda atskaitē par sociālā mentora pakalpojuma sniegšanu, sniedzot skaidrojumu par attālinātās tikšanās izvēles iemesliem un tās pamatotību attiecīgajā situācijā.

Lai novērstu situācijas, kurās mentoru trūkums veicina attālinātas tikšanās kā pakalpojuma formu, ministrija aicina pašvaldības aktīvi iesaistīties, uzrunājot un nosūtot uz mācībām potenciālos sociālos mentorus, lai pakalpojums būtu pieejams katram jaunietim, kuram tas ir nepieciešams un kurš to vēlas izmantot.

1. **Atbalsta grupas**

**Kas organizē un apmaksā atbalsta grupas? Kādas ir atbalsta grupu tēmas un to ilgums (stundu skaits)?**

Pašvaldība atbalsta grupas pašvaldības administartīvajā teritorijā dzīvojošajiem jauniešiem var organizēt pati vai, sadarbojoties ar citām pašvaldībām, veidot apvienotās grupas, vai organizēt šīs grupas sadarbībā ar citu pakalpojuma sniedzēju (piemēram, ārpusģimenes aprūpes atbalsta centriem, kuri jau šobrīd organizē atbalsta grupas audžuģimenēm, aizbildņiem un adoptētājiem, un kuras daļai no jauniešiem notiek viņiem zināmā vidē). Atbalsta grupas plānotas vienu reizi mēnesī, 2 līdz 3 stundām (vienas tēmas pilnīgai izpratnei, ieskaitot atbildes uz jautājumiem, refleksiju un nākamās atbalsta grupas tēmas saskaņošanu), un vienā grupā maksimālais jauniešu skaits ir 15. Atbalsta grupas tiek rīkotas tematiskas, vadoties no jauniešu vēlmēm un vajadzībām.

**Cik pakalpojumi jaunietim jāizvēlas, lai saņemtu atbalstu?**

Atbalsta pasākumu kopumā var iekļaut arī vienu atbalsta pasākumu, ja jaunietim tiek piešķirts sociālā mentora vai atbalsta grupas pakalpojums, vai vairāku pasākumu kopums, kuru finansējums pašvaldībām tiek dotēts no valsts budžeta. Pabalsts finanšu pratības apguvei ir piešķirams tikai kopā ar atbalsta grupu nodarbībām vai sociālā mentora pakalpojumu, kura ietvaros jaunietim teorētiski un praktiski ir mācāma finanšu pratība.

**Atbalsta grupas izdevumi uz vienu personu – 16,67 eiro mēnesī ir par pilnu mēnesi, vai par dienām mēnesī, piemēram, ja programma sākas 10.08.2024. par augusta mēnesi kāda summa būs attaisnota – 16,67 eiro vai 11,29 eiro (16,67/31\*21)? Un tad secīgi par 2025. gada augustā kā būs?**

16,67 euro par personu, par vienu atbalsta grupas nodarbību, kas notiek 1 reizi mēnesī.

1. **Biheiviorālās pārmaiņas motivējošs pasākums (līdz 30 euro apmērā/mēnesī)**

**Vai jaunietis pats saņem naudu uz konta? Vai nepieciešams iesniegt izlietojumu tāmi?**

30,00 *euro* nav atbalsts jaunietim, bet līdzekļi biheiviorālo pārmaiņu motivējošiem pasākumiem, proti, tie paredzēti, lai sociālais mentors ar jaunieti kopā pavadīto laiku padarītu daudzveidīgāku, radītu priekšstatu par dažādām laika pavadīšanas iespējām, kā arī, ja nepieciešams, sniegtu atbalstu papildus nepieciešamo lietu iegādei šo jauno paradumu nostiprināšanai. Sociālais mentors, atbilstoši jaunieša interesēm un vajadzībām, ik mēnesi, 30 euro apmērā, var nodrošināt ēdināšanas pakalpojumu apmaksu, kultūras un izziņas pasākumus, sporta nodarbības un cita veida motivācijas pasākumus. Minētā naudas summa ik mēnesi tiek piešķirta sociālajam mentoram, lai varētu paplašināt jaunieša redzesloku, iepazīstinātu ar dažādām brīvā laika pavadīšanas iespējām. Sociālā mentora pienākums ir ne tikai padomu, atbalsta un palīdzības sniegšana jaunietim, bet arī ikmēneša atskaites sagatavošana par atbalsta sniegšanas laikiem un veiktajām aktivitātēm, tai skaitā par finanšu līdzekļu izlietojumu, pievienojot attaisnojuma dokumentus.

**Vai atskaite par biheiviorālo pārmaiņu motivējošiem pasākumiem jāiesniedz ministrijai?**

Nē, atskaite iesniedzama sociālajā dienestā. Tikai pārbaudes gadījumā tā uzrādāma kā apliecinājums finanšu līdzekļu mērķtiecīgai izlietošanai.

**Kas izmaksā šo pabalstu?**

Pašvaldība veic maksājumu sociālajam mentoram, par faktiski izlietoto summu un ministrijā reizi ceturksnī iesniedz pārskatu, savukārt, ministrija pēc tā saņemšanas un izvērtēšanas veiks maksājumu pašvaldībai.

**Vai biheiviorālo pārmaiņu motivātoru – 30,00 euro mēnesī var summēt ilgākam par atskaites periodu un iztērēt piemēram reizi četros mēnešos par visiem 120,00 euro? Vai katrā mēnesī jābūt līdz 30,00 euro? Vai atskaites periodā (trīs mēnešos) līdz 90,00 jābūt un nevar starp periodiem summēt?**

MK noteikumi nosaka, ka valsts budžeta līdzekļi biheiviorālās pārmaiņas motivējošo pasākumu izmaksu segšanai nepārsniedz 30 euro mēnesī (faktiski izlietotā summa var būt mazāka. Valsts budžeta līdzekļi tiks atmaksāti par faktiski iztērēto summu, bet ne vairāk kā 30 euro). Noteikumi neparedz vienā mēnesī vai ceturksnī mentoram izmaksāt valsts budžeta līdzekļus vairāk kā 30 euro mēnesī, proti, 90 euro ceturksnī.

Sociālajam mentoram katru mēnesi tiek izmaksāti 30,00 euro, tekošajā mēnesī neiztērētā summa atgriežama pašvaldībai, tā nepaliek atlikumā un nav izlietojama papildus nākamā mēneša 30,00 euro.

**Vai biheiviorālo pārmaiņu motivātors – 30,00 euro mēnesī ir domāts par pilnu mēnesi, vai par dienām mēnesī, piemēram ja programma sākas 10.08.2024. par augusta mēnesi kāda summa būs attaisnota - 30,00 euro vai 20,32 euro (30,00/31\*21)? Un tad secīgi par 2025. gada augustā kā būs?**

30,00 euro par mēnesi (kalendāro), šī summa netiek dalīta uz dienu skaitu, ja atbalsta pasākums tiek piešķirts, piemēram 10. vai 20.datumā.

**Kādām aktivitātēm paredzēts finansējums 30,00 euro biheiviorālo pārmaiņu motivējošiem pasākumiem?**

MKN Nr.857 nosaka, ka biheiviorālās pārmaiņas motivējošus pasākumi ir personas interesēm un vajadzībām atbilstoši, piemēram, apmaksājot ēdināšanu, kultūras pasākumus, sporta nodarbības un cita veida motivācijas pasākumus.

Papildus norādām, ka katra situācija ir individuāli vērtējama un finanses izlietojamas, lai sasniegtu mērķi – sniegt emocionālu un praktisku atbalstu mērķgrupas jauniešiem uzsākot patstāvīgu dzīvi, uzlabojot viņu saskarsmes spējas un veicinot veiksmīgāku iekļaušanos sabiedrībā, kā arī lai paplašinātu jaunieša redzesloku, apmierinātu konkrētā brīža vajadzības, lietderīgai brīvā laika pavadīšanai un ievirzīšanai jaunos hobijos, – inventāra iegāde kādai sporta, mūzikas vai citai aktivitātei (peldlietas, boksa cimdi, inventāra īre) sporta zāles apmeklējums, teātra/kino biļetes, meistarklašu/pulciņu apmeklēšana, piedzīvojumu takas apmeklējums, jāšana, SUP, rodeļi, Zoo, pārgājiens (tam nepieciešamā ekipējuma iegāde) u.t.t

1. **Jauniešu izvērtēšana**

**Kas veic šo izvērtējumu – sociālais dienests, sociālais dienests kopā ar atbalsta centru?**

Izvērtējumu veic sociālais dienests kopā ar jaunieti. Lai iegūtu iespējami vairāk un atbilstošāku informāciju atsevišķu lietu izpratnei, jaunieša izvērtēšanā var iesaistīt bijušo aprūpētāju, atbalsta centra darbiniekus (ja viņi pārzina bērna situāciju), izglītības iestādes darbinieku vai citu speciālistu, kurš var sniegt vispusēju vai specifisku informāciju par jaunieti, viņa vajadzībām.

**Pēc kādiem kritērijiem jāveic izvērtējums – būs vienota aptauja/anketa? Vai jāiekārto katram jaunietim lieta?**

Sociālais dienests turpina iesākto darbu jauniešu izvērtēšanā, tādēļ jauni vērtēšanas kritēriji konkrētai mērķgrupai izstrādāti netiks. Ir izstrādāta metodika “Sociālais darbs ar jauniešiem” (<https://www.lm.gov.lv/lv/metodiskie-materiali-0>), kuras 6.nodaļā – sociālais darbs ar jauniešiem: darba process, ir aprakstīts gan par jaunieša izvērtēšanu, gan lietu iekārtošanu un sadarbību.

**Kur fiksē veikto izvērtēšanu (SOPĀ)?**

Saskaņā ar MKN 857 noteikto, obligāti SOPĀ ievadāmie dati ir:

- atbalsta pasākuma piešķiršanas, pārtraukšanas vai izbeigšanas datums;

- piešķirtā atbalsta pasākumu veids, apjoms un finansējuma faktiskais izlietojums;

- atbalsta pasākuma pārtraukšanas vai izbeigšanas iemesls;

- dzīvesvieta atbalsta pakalpojuma saņemšanas laikā.

Savukārt, pats izvērtējums glabājams personas (klienta) lietā.

1. **Lēmumi**

**Vai mentoram paredzētais atbalsts 30,00 *euro* apmērā aktivitāšu nodrošināšanai  ir jānosaka ar atsevišķu lēmumu (vai jābūt mentora iesniegumam)?**

Tas ir komplekss atbalsta pasākums: sociālais mentors un biheiviorālās pārmaiņas motivējošs pasākums, tādējādi atsevišķs lēmums nav nepieciešams.

**Ja jaunietis bez attaisnojoša iemesla nesaņem mentora pakalpojumu, vai sociālais dienests nemaksā arī pabalstu finanšu pratībai tajā periodā?**

Jā, pabalsts finanšu pratībai ir piešķirams/izmaksājams TIKAI kopā ar sociālā mentora atbalstu vai atbalsta grupas nodarbībām – atbalsta pasākums finanšu pratības apguvei ir pārtaucams, ja jaunietis neapmeklē atbalsta grupas vai nesadarbojas ar sociālo mentoru.

**Ja mentora u.c. atbalsta pasākumi pārtraucami, vai tas jāatspoguļo jaunā lēmumā (tā kā nav zināms uz cik ilgu laiku pakalpojums jāpārtrauc)?**

Pārtraukšanas iemesli uzskaitīti MKN 857 24.3 apakšpunktos un tikai viens no tiem ir terminēts: “pilda valsts aizsardzības militāro dienestu – 11 mēnešus Nacionālo bruņoto spēku regulāro spēku vai Latvijas Republikas Zemessardzes vienībā”.

Pārējie pārtraukšanas iemesli var būt ar nenosakāmu vai mainīgu termiņu.

Atbalsta pasākumu pārtraukšana jaunietim iespējama uz laika periodu, kas nav ilgāks par vienu gadu.  Ja ir pagājis gads kopš pārtraukta atbalsta pasākumu nodrošināšana jaunietim, tā ir jāizbeidz.

1. **Sadarbība**

**Kā izpaudīsies mentora pakalpojuma nodrošinājums, ja jaunietis, par kura ārpusģimenes uzturēšanos lēmusi Gulbenes bāriņtiesa, jaunietis ievietots, piemēram, Rīgas audžuģimenē un pēc 18 gadu vecuma sasniegšanas turpina dzīvot audžuģimenē, noslēdzot īres līgumu. No metodiskā materiāla var saprast, ka bārenim jāvēršas Gulbenes sociālajā dienestā, jo lēmumu pieņēmusi Gulbenes bāriņtiesa. Kā reāli izpildīt mentora pakalpojumu šādam jaunietim, ja tas būtu nepieciešams. Vajadzību novērtēšanu Gulbenes sociālais dienests varētu lūgt paveikt Rīgas sociālo dienestu (bet viņi to var arī nedarīt, tad mums jābrauc uz attiecīgo jaunieša dzīvesvietu???), bet jautājums tieši par mentora pakalpojumu, atbalsta grupām, kā šādā situācijā vispār īstenot sociālo darbu ar jaunieti.**

Sociālais darbs ar jaunieti ir īstenojams tieši tāpat, kā līdz grozījumu MKN 857 spēkā stāšanās, izvērtējot jaunieti Sociālo pakalpojumu un sociālās palīdzības likuma 12. panta sestās daļas kārtībā (proti, pašvaldības sociālajam dienestam pēc tam, kad saņemta informācija par bāreņa vai bez vecāku gādības palikuša bērna pilngadību un ārpusģimenes aprūpes beigšanos, ir pienākums izvērtēt minētās personas vajadzības un resursus un tai pēc patstāvīgas dzīves uzsākšanas sniegt nepieciešamos atbalsta pasākumus, kā arī vismaz divus gadus pēc patstāvīgas dzīves uzsākšanas novērtēt personas sociālās situācijas izmaiņas.

Šis ir sociālo dienestu sadarbības jautājums gan izvērtēšanas jomā, gan atbalsta pasākumu nodrošināšanas jomā.

Atbalsta pasākumi – sociālais mentors un atbalsta grupas ir izpildāmas tajā pašvaldībā, kur jaunietis dzīvo (ja attiecīgā pašvaldība šādu atbalsta pasākumu nodrošina).

**Vēlos noprecizēt par jauniešiem, kur, piemēram, Bauskas bāriņtiesa pieņēmusi lēmumu, bet jaunietis pilngadību sasniedz un paliek citā pašvaldībā, vai tas nozīmē, ka mentora pakalpojuma lūgums jaunietim ir jāadresē Bauskas novada SD un Lēmums arī jāpieņem Bauskas SD? Tad arī atskaites ir jāpieņem Bauskas SD?**

Šobrīd aicinām šādos gadījumos ieviest sekojošu labās prakses modeli:

1. Faktiskās dzīvesvietas pašvaldība pieņem iesniegumu un nekavējoties uzsāk vajadzības izvērtēšanu.

2. Paralēli izvērtējumam, dzīvesvietas pašvaldība informē piekritīgo pašvaldību (kas lēmusi par ārpusģimenes aprūpi) par saņemto iesniegumu.

3. Pēc izvērtējuma sagatavošanas, dzīvesvietas pašvaldība elektroniski nosūta izvērtējumu un iesniegumu piekritīgajai pašvaldībai, piedāvājot konkrētu pakalpojuma sniedzēju (ja tāds jau ir zināms).

4. Piekritīgā pašvaldība operatīvi pieņem lēmumu un, ja nepieciešams, slēdz līgumu ar sociālo mentoru vai dzīvesvietas pašvaldību par pakalpojuma nodrošināšanu.

5. Vienlaikus jāņem vērā, ka atbalsta pasākumus (ociālā mentora pakalpojums, atbalsta grupas dažādu patstāvīgas dzīves uzsākšanai nepieciešamo sociālo prasmju un praktisko iemaņu apguvei un pabalstu finanšu pratības apguvei) drīkst organizēt, apmaksāt un iesniegt atskaites ministrijai gan piederīgā, gan faktiskā pašvaldība. Tādēļ pašvaldībām savstarpēji jāvienojas, kura no tām uzņemas šo funkciju, nodrošinot pakalpojuma nepārtrauktību, kvalitāti un atbilstību jaunieša individuālajām vajadzībām.

6. Pašvaldības regulāri komunicē par pakalpojuma norisi un nepieciešamajiem uzlabojumiem, ja tādi rodas.

Šāda savstarpējās sadarbības prakse ne tikai veicina efektīvu pakalpojuma sniegšanu, bet arī mazina administratīvo slogu un nodrošina, ka jaunietim nav jāsaskaras ar liekām grūtībām vai aizkavēšanos sociālā mentora pakalpojuma saņemšanā.

Papildus vēršam uzmanību, ka MKN 857 32.1 punktā noteikts, ka *atbalsta pasākumus apmaksā no tās pašvaldības budžeta līdzekļiem, kura ir pieņēmusi lēmumu par bērna ārpusģimenes aprūpi vai lēmusi par adopcijas atbilstību adoptējamā bērna interesēm* un tajā pašā laikā 32.2 punkts noteic, ka *Labklājības ministrija no valsts budžeta līdzekļiem atbalsta pasākumu nodrošināšanai piešķir pašvaldībai,* ***kura ir sniegusi šo*** *noteikumu 24.1 punktā minēto* ***atbalstu****, ne vairāk kā 3 565,19 euro kalendāra gadā par vienu šo noteikumu 1.2. un 1.3. apakšpunktā minēto personu*.

Aicinām pašvaldības savā starpā vienoties, kā notiks pakalpojuma administrēšana. Pašvaldība, kura administrē pakalpojumu, reizi ceturksnī iesniedz ministrijā pārskatu par valsts atbalsta izlietojumu par pilngadību sasniegušo personu, savukārt, ministrija pēc tā saņemšanas un izvērtēšanas veic maksājumu pašvaldībai, kura iesniegusi šo pārskatu, tai skaitā administrēšanas izdevumus.

Jāuzsver, ka tā pašvaldība, kura sniegs sociālā mentora pakalpojumu un to administrēs, arī nodrošinās visus jaunietim piešķirtos atbalsta pasākumus (sociālā mentora pakalpojumu, atbalsta grupas dažādu patstāvīgas dzīves uzsākšanai nepieciešamo sociālo prasmju un praktisko iemaņu apguvei un pabalstu finanšu pratības apguvei), lai neveidotos situācija, ka divas pašvaldības sniedz atskaites par vienu personu.

1. **EKK kodi**

**Mentoru mācības (sniedz ārpakalpojums sniedzējs)**

Mentoru mācības – varētu būt arī autoratlīdzības līgums EKK1000, bet parasti ir pakalpojuma līgums EKK2000.

**Mentora pakalpojums**

Atalgojums mentoram– EKK ir atkarīgs no noslēgtā līguma juridiskās formas – piemēram, darba līgums, uzņēmuma līgums. Ja  mentors ir komersants vai pašnodarbinātais, tad būs EKK 6419. Ja mentors ir pašvaldības darbinieks vai vienkārši fiziska  persona, ar kuru pašvaldība noslēgusi līgumu un kurai samaksu par sniegto pakalpojumu izmaksā pašvaldība un ietur nodokļus, tad būs EKK 1000.

Līdzīgs pakalpojums, ko katra pašvaldība var paskatīties pie sevis kā tas tiek īstenots ir asistenta/pavadoņa pakalpojums.

**Biheiviorālās pārmaiņas motivējošs pasākums**

Biheiviorālās pārmaiņas motivējošs pasākums – šie ir pasākumi, kur mentors ar jaunieti “iziet sabiedrībā” – piemēram, kultūras, sporta pasākumu biļetes, kafejnīcas čeks. Pašvaldība naudu maksā mentoram. Ja mentors ir pašvaldības darbinieks vai vienkārši fiziska persona, ar kuru pašvaldība ir noslēgusi līgumu, tad saskaņā ar čekiem un atskaiti kompensācija būs no EKK 1228. Ja mentors ir komersants vai pašnodarbinātais, tad saskaņā ar čekiem un atskaiti kompensācija būs no EKK 6419.

**Atbalsta grupas**

Atbalsta grupas – šeit ir paredzēti izdevumi kopā sanākšanu organizēšanai – materiāli, ēdināšana, izklaides, lektori, darbnīcas. Varētu būt gan EKK 1000,  gan EKK 2000.

**Pabalsts finanšu pratības ieguvei**

Pabalsts finanšu pratības ieguvei – EKK 6255.

Pašvaldībām, saskaņā ar MKN 857, valsts apmaksātie atbalsta pasākumi nav jāiekļauj valsts statistikas pārskatos.

1. **Naudas līdzekļu patstāvīgas dzīves uzsākšanai un vienreizējā pabalsta sadzīves priekšmetu un mīkstā inventāra iegādei izmaksāšana**

**Gadījumi, kad pabalsts patstāvīgas dzīves uzsākšanai nebūtu izmaksājams, un gadījumi, kad pabalsts būtu izmaksājams.**

Ja pilngadību sasniegusī persona ir izteikusi tādu vēlmi, iepriekšējais aprūpētājs tam ir piekritis un pašvaldības sociālais dienests ir atzinis to par pilngadību sasniegušās personas interesēm atbilstošāko, viņa turpina uzturēties pie bijušā ārpusģimenes aprūpes nodrošinātāja – aizbildņa, audžuģimenes vai specializētās audžuģimenes. Iespēja turpmāk uzturēties pie bijušā ārpusģimenes aprūpes nodrošinātāja nozīmē, ka pilngadību sasniegusī persona neuzsāk patstāvīgu dzīvi, bet turpina uzturēties bijušā aizbildņa ģimenē, audžuģimenē vai specializētajā audžuģimenē.

Ņemot vērā to, ka norma nosaka, ka ir nepieciešama personas, pie kuras uzturēsies pilngadību sasniegusī persona, piekrišana, tai ir jābūt nepārprotamai – iesnieguma vai līguma (piemēram, īres līguma) veidā. Ja izpildās šie nosacījumi – jaunietis neuzsāk patstāvīgu dzīvi un naudas līdzekļus patstāvīgas dzīves uzsākšanai un vienreizēju pabalstu sadzīves priekšmetu un mīkstā inventāra iegādei sakarā ar patstāvīgas dzīves uzsākšanu viņam nepiešķir.

Lai nodrošinātu, ka naudas līdzekļi patstāvīgas dzīves uzsākšanai un vienreizējais pabalsts sadzīves priekšmetu un mīkstā inventāra iegādei sakarā ar patstāvīgas dzīves uzsākšanu tiktu izlietots atbilstoši tam paredzētajam mērķim un novērstu situācijas, kurās jaunietis, uzsākot patstāvīgu dzīvi, jau ir iztērējis viņam pienākošās sociālās garantijas, to personai piešķir pēc 23 gadu vecuma sasniegšanas vai pēc tam, kad viņa ir uzsākusi patstāvīgu dzīvi, kā to šobrīd nosaka MKN 857 24.12 punkts.

Vienlaikus aicinām izvērtēt katra jaunieša individuālo situāciju un būt elastīgiem gadījumos, kad sociālo garantiju izmaksa ir būtiski nepieciešama arī tad, ja jaunietis vēl dzīvo pie bijušā ārpusģimenes aprūpes veicēja. Šādās situācijās, pamatojoties uz izvērtējumu, būtu iespējams veikt pabalsta izmaksu, nodrošinot atbalstu jaunieša vajadzībām un sekmējot viņa sekmīgu pāreju uz patstāvīgu dzīvi.

1. **Citi jautājumi**

**Vai pabalstu finanšu pratības apguvei piešķirt mēneša sākumā vai beigās?**

Noteikumos nav atrunāts, vai pabalsts jāizmaksā mēneša sākumā vai beigās, to katra pašvaldība var organizēt pēc saviem ieskatiem. Ir noteikts, ja persona bez attaisnojoša iemesla divus mēnešus nav saņēmusi sociālā mentora pakalpojumu vai piedalījusies atbalsta grupā, tad tiek lemts par atbalsta pasākumu sniegšanas pārtraukšanu. Līdz ar to, ja jaunietim tiks izmaksāts pabalsts, bet viņš neapmeklēs atbalsta pasākumus, tad pirmos 2 mēnešus valsts kompensēs pašvaldībai šos līdzekļus, bet turpmāk – nē.

**Kā sociālie dienesti iegūs informāciju par tiem jauniešiem, kuri ir ārpusģimenes aprūpē (audžuģimenē, aizbildnībā), ja bāriņtiesa sniedz informāciju par šiem jauniešiem 6 mēnešus pirms pilngadības sasniegšanas (sociālie dienesti sūta pieprasījuma vēstuli bāriņtiesai par informācijas sniegšanu)?**

Informācijas iegūšana nav mainīta – MKN 857 23.punkts nosaka, ka ārpusģimenes aprūpes pakalpojumu sniedzējs sešus mēnešus pirms bērna pilngadības sasniegšanas informē pašvaldību, kuras bāriņtiesa pieņēmusi lēmumu par bērna ārpusģimenes aprūpi, par laiku, kad bērnam beidzas ārpusģimenes aprūpe.

**Vai sociālā mentora pakalpojums pieejams jebkuram jaunietim, kurš ir ārpusģimenes aprūpes iestādē, pēc pilngadības sasniegšanas, vai pakalpojums ir paredzēts tikai tiem jauniešiem, kuri pēc pilngadības sasniegšanas neuzsāk patstāvīgu dzīvi un turpina dzīvot pie ārpusģimenes aprūpes pakalpojuma sniedzēja?**

Visi trīs MKN 857 piedāvātie atbalsta pasākumi ir piešķirami jebkuram ārpusģimenes aprūpē esošam jaunietim pēc pilngadības sasniegšanas, neatkarīgi no tā vai viņš turpina uzturēties pie iepriekšējā aprūpētāja vai uzsāk patstāvīgu dzīvi (skat. sīkāku atbildi 1.lpp).

**Vai 10 % administrēšanas izdevumus jāizlieto kopsummā trijos mēnešos? Vai var summēt gadā veicot kādu vienreizēju lielāku apmaksu? Vai var starp mēnešiem pārdalīt?**

Administratīvie izdevumi 10 % apmērā tiks aprēķināti un no valsts budžeta līdzekļiem izmaksāti pašvaldībai saskaņā ar pārskata periodā deklarēto izdevumu kopsummu. Valsts kases e-pārskatu sistēmā tos aprēķinās automātiski. Ja pašvaldībā no saviem līdzekļiem ceturkšņa ietvaros būs iztērējusi lielāku summu administratīvajos izdevumos, kā 10 % no pārskata periodā deklarētās izdevumu kopsummas, tad no valsts budžeta līdzekļiem tiks izmaksāta summa, kas nepārsniedz Valsts kases pārskatā apstiprināto summu.

MKN 857 32.4 punktā noteikts, ka ar atbalsta pasākumu nodrošināšanu saistītos administrēšanas izdevumus pašvaldības var izlietot pakalpojuma administrēšanā iesaistīto darbinieku atlīdzībai, transporta izdevumiem, telpu īres, apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei, kā arī citiem izdevumiem, kas saistīti ar šo noteikumu [24.1 punktā](https://likumi.lv/ta/id/121592-noteikumi-par-socialajam-garantijam-barenim-un-bez-vecaku-gadibas-palikusajam-bernam-kurs-ir-arpusgimenes-aprupe-ka#p24_1) minēto atbalsta pasākumu administrēšanu. MKN 857 nenosaka saņemto administrēšanas izdevumu izlietojumu biežumu. Pašvaldība administratīvos izdevumus veic atbilstoši nepieciešamībai un sniegtajiem atbalsta pasākumiem, tai skaitā summējot, lai veiktu lielāku vienreizēju apmaksu.

**Kādus attaisnojuma dokumentus ministrija prasīs, lai atgūtu finanšu līdzekļus no valsts? Kas pašvaldībai jāsniedz ministrijai par mentoru apmācībām, lai šo naudu atgūtu – mentoru skaits?**

Atsevišķi norādījumi izstrādāti nav, taču tā kā mācības tiek finansētas no valsts budžeta līdzekļiem, izdevumiem jābūt pierādāmiem, proti, ka konkrētās personas mācības ir apmeklējušas: parakstu lapas, ekrānšāviņi, pēc mācību beigām – apliecinājums par mācību kursa apguvi.

Sociālais mentors par izlietotajiem līdzekļiem un par faktiski veikto darbu iesniedz atskaiti sociālajā dienestā, tai jābūt izsekojamai un pierādāmai, proti, ar jaunieti pavadītais laiks, aktivitātes, čeki par piešķirto finanšu līdzekļu izlietojumu. Pašvaldība reizi ceturksnī izmantojot ePārskati Valsts kases e-pakalpojumus, iesniedz ministrijā pārskatu par valsts atbalsta izlietojumu par pilngadību sasniegušo personu, savukārt, ministrija pēc tā saņemšanas un izvērtēšanas veic maksājumu pašvaldībai. Pārskata veidlapa un apraksts tās aizpildīšanai atrodams ministrijas mājas lapā <https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>. Attaisnojuma dokumenti ministrijai nav jāiesniedz, bet tie būs jāuzrāda kontroles gadījumā.

**Vai vienā darba vietā persona var būt kā darbinieks un kā pakalpojuma sniedzējs?**

Viena persona var būt gan pašvaldības darbinieks, gan pakalpojuma sniedzējs, tomēr vēlams, lai abas lomas viena jaunieša kontekstā nepārklājas (proti, viena un tā pati persona izvērtē jaunietim nepieciešamos atbalsta pasākumus, pēc kā sniedz mentora pakalpojumu). Šāda situācija pieļaujama īstermiņā vai krīzes situācijā.

Finansējums sociāliem mentoriem ir paredzēts mentora atalgojumam un nodokļu apmaksai. Ja pašvaldības darbinieks ar kuru noslēgts līgums par 8 stundu darba dienu pilda arī sociālā mentora pienākumus, saņemt valsts atbalstu par šī pakalpojuma sniegšanu var vienīgi tad, ja šis pašvaldības darbinieks pilda sociālā mentora pienākumus ārpus sava tiešā darba laika, par ko ir atrunāts darba līgumā.

**Vai ir noregulēts valsts līmenī, ka mentora samaksa ir attaisnotie ieņēmumi, par ko netiek maksāti nodokļi?**

MKN 857 32.31. apakšpunkts nosaka, ka  vienas sociālā mentora darba stundas atalgojums nepārsniedz 11,00 euro, tai skaitā darba samaksa, valsts sociālās apdrošināšanas obligātās iemaksas un iedzīvotāju ienākuma nodoklis. Pašvaldība ir tiesīga paaugstināt sociālā mentora atalgojumu, bet valsts finansēs līdz 11 euro stundā.

Ministrija norāda, ka pašvaldība ar sociālajiem mentoriem var slēgt gan darba, gan uzņēmuma, gan pakalpojuma līgumus, galvenais ir izsekojamība (pārbaudes gadījumā) par mentora veiktajiem darbiem un samaksu. Līdz ar to nodokļu aprēķins un samaksa par sniegto mentora pakalpojumu ir jāaprēķina atbilstoši noslēgtā līguma juridiskajai formai un ievērojot mentora nodokļa maksātāja statusu. VID mājas lapā ir detalizēti aprakstīts par saimniecisko darbību, ja tiek slēgts pakalpojuma līgums ar fizisku personu <https://www.vid.gov.lv/lv/saimnieciskas-darbibas-veiceji>

Attiecībā par izdevumiem biheiviorālās pārmaiņas motivējošo pasākumu izmaksu segšanai 30,00 euro mēnesī, skaidrojam, ka arī šo norēķinu kārtība ir jāatrunā noslēgtajā līgumā par mentoru pakalpojumu sniegšanu.

Ja tiek slēgts darba līgums, tad maksājumus par biheiviorālās pārmaiņas motivējošajiem pasākumiem ar mentoru var veikt caur avansa norēķiniem atbilstoši katras pašvaldības izstrādātajai iekšējai kārtībai.

Nesaņēmi atbildi?

Jautā: Sanita.Belajeva@lm.gov.lv